Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 208/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Urueña“

PDO-ES-02485-AM01

Dátum oznámenia: 25.2.2022

OPIS A DÔVODY SCHVÁLENEJ ZMENY

1. Odstránenie prívlastku „vyzreté“ z opisu červeného vína

OPIS:

Táto zmena sa týka bodu 2 ods. a) aj b) špecifikácie výrobku a bodu 4 jednotného dokumentu.

Odstránenie tohto kvalifikátora nemá vplyv na súvislosť, pretože organoleptické a fyzikálno-chemické vlastnosti uvedené v špecifikácii sa zachovávajú a nemusia s vyzrievaním nevyhnutne súvisieť. Preto sa táto zmena považuje za štandardnú, keďže nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33.

DÔVODY:

Vzhľadom na to, že v špecifikácii výrobku sa nestanovuje povinné vyzrievanie červených vín, tento pojem otvára možnosť uvádzať na trh mladé vína, pričom sa zachovávajú osobitné vlastnosti vína s CHOP „Urueña“ stanovené v uvedenej špecifikácii.

2. Nové vymedzenie organoleptických vlastností podľa jednotlivých druhov vín

OPIS:

Zmenili sa určité organoleptické opisy.

Táto zmena sa týka bodu 2 ods. b) špecifikácie výrobku a bodu 4 jednotného dokumentu.

Táto zmena sa týka úpravy organoleptických vlastností, aby ich bolo možné lepšie overiť pomocou zmyslovej analýzy. Nezahŕňa zásadnú zmenu výrobku, ktorý si naďalej zachováva vlastnosti a profil vyplývajúce zo vzájomného vzťahu medzi prírodnými a ľudskými faktormi opísanými v bode týkajúcom sa súvislostí. Preto sa táto zmena považuje za štandardnú, keďže nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33.

DÔVODY:

Primárnym cieľom tejto zmeny je poskytnúť opis organoleptických vlastností chránených vín, aby sa dali ľahšie a presnejšie prepojiť s deskriptormi, ktoré možno posúdiť pomocou senzorického panelu akreditovaného podľa normy ISO 17025. Zmenila sa aj intenzita alebo znaky niektorých deskriptorov s cieľom lepšie ich prispôsobiť novým trendom na trhu (napríklad: farba ružových vín alebo intenzita farby červených vín). V dôsledku týchto zmien bolo potrebné mierne upraviť znenie bodu o súvislostiach, aby bol v súlade s novým opisom.

3. Úprava určitých aspektov týkajúcich sa podmienok výroby vína (pestovateľské postupy)

OPIS:

— Odstránila sa povinnosť každoročne prerezávať kríky počas vegetačného obdobia a obmedzila sa len na prípady nutnosti.

— Ruší sa informácia o tom, že integrované techniky ochrany proti škodcom podliehajú predchádzajúcej analýze.

— Odstránil sa odkaz na optimálnu zrelosť hrozna spojenú s jeho prirodzeným obsahom a vyváženou kyslosťou.

— Ruší sa povinnosť vykonávať pravidelné kontroly zrelosti od začiatku zrenia.

Táto zmena sa týka bodu 3 ods. a) špecifikácie výrobku a bodu 5 jednotného dokumentu.

Touto zmenou sa upravuje znenie odseku o pestovateľských postupoch, pričom sa vypúšťajú požiadavky, ktoré sú štandardným postupom a cieľom starostlivosti o akýkoľvek vinohrad. V žiadnom prípade nezahŕňa zásadnú zmenu výrobku, ktorý si naďalej zachováva vlastnosti a profil vyplývajúce zo vzájomného vzťahu medzi prírodnými a ľudskými faktormi opísanými v bode týkajúcom sa súvislostí. Preto sa táto zmena považuje za štandardnú, keďže nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33.

DÔVODY:

V prípade prerezávania kríkov počas vegetačného obdobia ide o logickú opravu, keďže je to bežný postup, ktorý by sa mal používať len v prípade potreby. Pokiaľ ide o ostatné otázky, je zrejmé, že ide o bežné postupy uplatňované v každom kvalitnom a dobre pestovanom vinohrade. Okrem toho rovnováha prirodzeného obsahu alkoholu a kyslosti je základnou požiadavkou, ktorú musí spĺňať surovina na výrobu akostného vína. Keďže nejde o osobitné požiadavky na toto CHOP, netreba ich výslovne zahrnúť do špecifikácie produktu.

4. Úprava určitých aspektov týkajúcich sa podmienok výroby vína (enologické postupy)

OPIS:

— Ruší sa povinnosť samostatne vinifikovať odrody.

— Spresňuje sa, že predfermentačná macerácia červených vín musí trvať najmenej 24 hodín namiesto výrazu „počas 24 – 48 hodín“.

— V prípade ružových vín sa „pelikulárna“ macerácia mení na „predfermentačnú“.

Táto zmena sa týka bodu 3 ods. b) špecifikácie výrobku a bodu 5 jednotného dokumentu.

Touto zmenou sa nielenže nemenia základné vlastnosti výrobku, ale jej cieľom je aj zefektívniť a optimalizovať prácu vo vinárskom podniku pri tvorbe akostného vína. Preto sa táto zmena považuje za štandardnú, keďže nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33.

DÔVODY:

Tieto zmeny umožňujú prispôsobiť výrobné postupy súčasnému spôsobu práce vo vinárskom podniku, čo uľahčuje niektoré postupy, ktorých strnulosť nemala vo výrobe akostného vína zmysel, napríklad samostatná vinifikácia pre jednotlivé odrody a čo najdlhší čas macerácie. Na druhej strane odstránením pelikulárnej macerácie sa otvára možnosť pre iný druh predfermentačnej macerácie (karbonická).

5. Aktualizácia opisu výrobku

OPIS:

Ako už bolo uvedené v zmene č. 2, v bode 9 ods. b) „Vlastnosti výrobku“ sa mení jedna veta tak, aby bola v súlade s novým organoleptickým opisom.

Táto zmena sa týka bodu 9 ods. b) špecifikácie výrobku a bodu 8 jednotného dokumentu.

Touto zmenou sa nemení bod týkajúci sa súvislostí, ide len o redakčnú úpravu, aby bol v súlade s novým organoleptickým opisom. Preto sa táto zmena považuje za štandardnú, keďže nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33.

DÔVODY:

Snaha o zosúladenie bodu týkajúceho sa súvislostí s novým organoleptickým opisom.

6. Zmena odseku o orgáne zodpovednom za overovanie špecifikácie výrobku

OPIS:

Spresňuje sa, že orgánom zodpovedným za overovanie špecifikácie výrobku bude kontrolný orgán akreditovaný podľa normy ISO 17065, ktorému technologický poľnohospodársky inštitút Kastílie a Leónu (Instituto Tecnológico Agrario de Castilla y León) zverí úlohy týkajúce sa CHOP „Urueña“.

Táto zmena sa týka iba bodu 9 ods. b) špecifikácie výrobku a nie jednotného dokumentu.

Táto zmena nezahŕňa zmeny výrobku a nezodpovedá žiadnemu typu zmien stanovených v článku 14 ods. 1 nariadenia (EÚ) 2019/33. Ide preto o štandardnú zmenu.

DÔVODY:

Zlepšiť znenie uvedeného odseku.

JEDNOTNÝ DOKUMENT

1. Názov (názvy) výrobku

Urueña

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. VÍNO – ružové víno

STRUČNÝ OPIS

Ružové vína sú číre, majú malinovoružovú farbu a neobsahujú žiadne známky zakalenia. Majú čistú a intenzívnu alebo veľmi intenzívnu vôňu s arómami čerstvého ovocia a/alebo kvetinovými a/alebo karamelovými tónmi Chuť je svieža s dobrou vyváženosťou alkoholu a kyslosti a stredným alebo dlhým záverom.

Analytické parametre nestanovené v tomto dokumente musia spĺňať platné pravidlá.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,5 Minimálna celková kyslosť 60,00 v miliekvivalentoch na liter Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 180

2. VÍNO – červené víno

STRUČNÝ OPIS

Červené vína sú číre alebo mierne zakalené a vyznačujú sa tónmi od purpurovočervenej po tehlovočervenú. Pokiaľ ide o vôňu, sú bez chýb a vyskytujú sa v nich arómy červeného a/alebo čierneho ovocia. Ak vyzrievali v drevenom sude, sú prítomné aj korenisté a/alebo balzamikové arómy. Má plnú chuť s vyváženým pomerom alkoholu a kyslosti a stredným alebo dlhým záverom.

Analytické parametre nestanovené v tomto dokumente musia spĺňať platné pravidlá.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 13,00 Minimálna celková kyslosť 60,00 v miliekvivalentoch na liter Maximálny obsah prchavých kyselín (v miliekvivalentoch na liter) 20,00 Maximálny celkový obsah oxidu siričitého (v miligramoch na liter) 150

5. Vinárske výrobné postupy

5.1. Osobitné enologické postupy

Pestovateľský postup

Hustota výsadby musí byť aspoň 3 000 krov na hektár.

Je nevyhnuté používať techniku rezu na čapíky a v prípade potreby prerezávať kríky počas vegetačného obdobia, aby bolo možné regulovať zaťaženie krov úrodou a generatívno-vegetatívnu rovnováhu.

Musí sa používať systém kvapkovej závlahy.

Je nevyhnutné uplatňovať integrované techniky ochrany proti škodcom.

Na výrobu vína označeného tradičným pojmom „Vino de pago“ sa použije len zdravé hrozno.

Osobitný enologický postup

Skôr, ako sa hrozno dostane do vinifikátora, musí sa selektovať.

Ružové vína: studená pelikulárna macerácia a fermentácia pri kontrolovanej teplote.

Červené vína: predfermentačná macerácia pri teplote menej ako 10 °C počas najmenej 24 hodín. Fermentácia pri kontrolovanej teplote.

Je nevyhnutné použiť vertikálne alebo pneumatické hydraulické lisy.

Víno musí zrieť v sudoch vyrobených z francúzskeho a amerického duba.

Relevantné obmedzenie týkajúce sa výroby vín

Maximálna výlisnosť: 70 litrov na 100 kilogramov hrozna.

5.2. Maximálne výnosy

8 000 kg hrozna na hektár

56,00 hektolitra na hektár

6. Vymedzená zemepisná oblasť

Zemepisná oblasť CHOP „URUEÑA“ sa nachádza v obci Urueña v provincii Valladolid. Ide o súvislý pozemok s celkovou rozlohou 78 hektárov, ktorý sa v systéme identifikácie poľnohospodárskych pozemkov (Sistema de Información Geográfica de las Parcelas Agrícolas, SIGPAC) identifikuje pomocou týchto odkazov (*):

Polygón 1: parcely 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 a 10120.

Polygón 8: pole 2 na parcele 101 a pole 1 na parcele 9001.

Žiadateľ vlastní tieto parcely: parcely 114, 117, 121, 123, 124, 125, 127, 128, 132, 133, 168, 5158 a 5159 v polygóne 1 a pole 2 na parcele 101 a pole 1 na parcele 9001 v polygóne 8.

(*) Keďže systém SIGPAC sa aktualizuje, upozorňujeme, že ide o odkazy na verziu z roku 2020.

7. Hlavné muštové odrody

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Opis súvislostí

8.1. Vlastnosti zemepisnej oblasti. Prírodné faktory

Ako bude vysvetlené ďalej, geologické, morfologické, pôdne a klimatické vlastnosti zemepisnej oblasti vymedzené v bode 6 sú homogénne a líšia sa od vlastností okolitých oblastí. Opis zodpovedá tomu, čo je tradične známe ako „pago“ alebo vinohrad: jediný súvislý kus pozemku, ktorý sa tradične využíva na pestovanie viniča, so svojskými vlastnosťami pôdy a mikroklímy, ktoré ho odlišujú od susedných oblastí. Táto homogénnosť a osobitosť je zvyčajne daná fyzickými prvkami, ako sú rieky, vodné toky a iné prvky určujúce krajinný ráz, alebo kombináciou konkrétnych vlastností, ktoré možno nájsť v oblasti, ale nie v jej okolí. Konkrétne v prípade CHOP „Urueña“ definujú oblasť vodné toky, ktoré tvorí rieka Sequillo a potoky Ermita a Veterinario. Na vymedzenú oblasť majú vplyv tieto prírodné faktory:

Vymedzená oblasť sa nachádza v obci Urueña, ktorá patrí do povodia rieky Duero v mieste, kde sa rieka Sequillo (prítok rieky Valderaduey) zlieva s potokom Ermita. Oblasť rozprestierajúca sa na severozápad od obce Urueña je pláň v nadmorskej výške od 710 do 720 metrov nad morom, ktorej hranica je na severe súbežná s riekou Sequillo.

Obec Urueña sa nachádza v autonómnom spoločenstve Kastílie a Leónu, tretej najrozľahlejšej vinohradníckej oblasti v Španielsku, a patrí do provincie Valladolid, z ktorej pochádza päť označení pôvodu. Nachádza sa preto v oblasti, ktorá je veľmi vhodná na pestovanie viniča a ktorej environmentálne podmienky sú veľmi priaznivé pre výrobu akostných vín. História a kultúra vinohradníctva v oblasti spolu s oduševnenosťou vinohradníkov zaručujú, že sú pripravení prispôsobiť sa súčasným a budúcim technológiám a prístupom.

Výsledky získané v rámci zonačnej štúdie s názvom Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid) [Prieskum usporiadania pôdy a pestovania viniča vo vinohradníckej oblasti Urueña (Urueña, Valladolid)], ktorú na terroir vykonal tím z Polytechnickej univerzity v Madride, poskytujú opis a mapu tohto miesta so záverom: „To, že sa na rôznych mapách pretínajú skúmané environmentálne faktory (klíma, druh hornín, geologický útvar, sklon, orientácia a vlastnosti pôdy), jasne poukazuje na špecifickosť zemepisného prostredia a vhodnosť oblasti CHOP ‚Urueña‘ na výrobu akostných vín, keďže je vďaka svojim osobitým environmentálnym vlastnostiam zreteľne odlišná od ostatných oblastí vo svojom okolí.“ Tieto vlastnosti a charakteristiky sú spoločné nielen pre pozemky, ktoré vlastní žiadateľ a na ktorých je v súčasnosti vysadený vinič, ale aj pre susediace pozemky, ktoré spolu s nimi tvoria vymedzenú oblasť.

8.2. Klíma

Z údajov zhromaždených na meteorologických staniciach španielskeho meteorologického úradu v Castromonte a Villaderfrades, v celom monitorovacom stredisku pre Valladolid (letisko) a údajov dostupných na agroklimatických staniciach v obciach Villalpando a Medina de Rioseco, ktoré patria do siete SIAR (agroklimatický informačný systém pre zavlažovanie), vyplýva, že teploty v regióne veľmi nekolíšu, pričom k menšiemu úhrnu zrážok dochádza v hornatine Monte de Urueña a vyššie teploty boli zaznamenané v údoliach. Objem zrážok býva najvyšší na jeseň a najnižší v lete (a to v poradí jeseň, jar, zima a leto) a celkový úhrn sa pohybuje okolo 410 mm. Vo všeobecnosti ide o región bez horských prvkov, ktoré by mohli pôsobiť ako bariéry, čo umožňuje prílev vlhkého vzduchu v dôsledku vplyvu oceánu.

Aktívne vegetačné obdobie sa pohybuje od apríla/mája do októbra. Priemerná ročná teplota dosahuje približne 11,4 °C. Priemerný počet hodín slnečného svitu za rok je 2 650 hodín.

Porovnanie číselných údajov evapotranspirácie s údajmi o zrážkach odhaľuje nedostatok vlhkosti.

Klíma a bioklimatické indexy:

— De Martonneho a Embergerov klimatický index: polosuchý, stredomorský typ,

— Gaussenove ombrotermické diagramy: 4 suché mesiace (jún až september),

— Köppenova klasifikácia klímy: Csb (mierna klíma s teplým, suchým letom, počas najteplejších mesiacov priemerná teplota nedosahuje 22 °C a viac ako 4 mesiace sa teplota pohybuje nad 10 °C),

— Huglinov index (heliotermálny potenciál): 1 940 až 2 000 stupňov,

— účinný tepelný integrál (podľa Winklera): okolo 1 400 až 1 500 stupňov (zóna II).

Tieto hodnoty naznačujú, že oblasť je vhodná na pestovanie odrôd viniča používaných na výrobu akostných vín. CHOP „Urueña“ sa nachádza v jedinej presne vymedzenej mezoklíme, odlišnej od ostatných dvadsiatich troch v autonómnom spoločenstve Kastílie a Leónu, a jej príslušné vlastnosti utvára neďaleká náveterná náhorná plošina (>110 m), ktorá ju z východnej strany ukrýva a chráni, a blízkosť žľabov a údolí ako súčasti drenážneho systému.

8.3. Geológia, litológia a geomorfológia

Druh horniny (litológia), ktorá sa našla v oblasti CHOP „Urueña“, tvoria dva treťohorné materiály (červený zlepenec z Belveru a pieskovcová fácia Tierra de Campos) a štvrtohorné usadeniny (terasy a údolia). Pôvodný materiál je kamenistý a vyznačuje sa množstvom veľkých hornín nachádzajúcich sa na povrchu (spolu s vápencom z pláne), ako aj v profile pôdy. Práve tento faktor má vplyv na kvalitu konečného výrobku. Hlavným dôvodom, prečo je táto oblasť izolovaná z hľadiska geomorfologických prvkov, vďaka ktorým je špecifická, je najmä cementácia vápenca v pôvodných materiáloch a následná tvorba pôdy.

Reliéf je založený na tejto litostratigrafii, ktorá formuje a ovplyvňuje odvodnenie. Vodné toky Sequillo, Ermita a Veterinario tvoria hranice vymedzenej oblasti. Morfológia výsledného reliéfu je špecifická a veľmi vhodná na výrobu akostných vín: mierny, nepatrný sklon k bodom odvodnenia a nadmorská výška od 710 do 720 metrov (čo predstavuje iba 1,8 % povrchu oblasti v nadmorskej výške autonómneho spoločenstva Kastílie a Leónu).

Digitálny model terénu a hlavné zberače odvodňovacieho systému ukazujú význam povodia rieky Sequillo, ktorá určuje nízky reliéf a mierny všeobecný sklon skúmanej oblasti smerom na sever, a jej druhotného drenážneho systému, ktorý tvoria najmä potok Veterinario na západnej hranici a potok Ermita na východnej strane umožňujúce odtok vody na tri strany v smere sklonu.

8.4. Pôdy

Pri vypracúvaní rozsiahlych (veľmi podrobných) prieskumov pôdy, ako je to v tomto prípade, je použitá jednotka pôdy poslednou kategóriou v klasifikácii (série), keďže to umožňuje určiť a vymedziť, ako by sa malo s každou konkrétnou jednotkou zaobchádzať. Pôdy v oblasti CHOP „Urueña“ sú pomerne rôznorodé, väčšinou v dôsledku litológie a reliéfu. Opisne sa však vo vymedzenej oblasti vyskytujú len dva pôdne profily – alfisoly [A/Bt/Bk(m)] a inceptisoly [A/Bk(m)] – pričom obidva z nich sú veľmi vhodné na pestovanie viniča.

Pôdy v tejto oblasti sa vyznačujú strednou až nízkou úrodnosťou. Podiel organickej hmoty je stredný až nízky (0,75 – 1,5 %), obsah dusíka je nízky (< 1 %) a nízky je aj pomer uhlíka k dusíku (≤ 8 %). Malý obsah stopových prvkov sa považuje za faktor ovplyvňujúci kvalitu. Treba takisto poznamenať, že kapacita výmeny katiónov je stredná až vysoká (10 – 25 cmol+/kg ílu a/alebo organickej hmoty).

Z hľadiska kategórií textúry pôdy sa v oblasti CHOP „Urueña“ vyskytujú len malé obmeny, pričom prevažuje kategória piesčito-ílovito-hlinitej pôdy. Nenachádzajú sa tu žiadne kontrastné textúry. Homogénnosť profilu je veľmi pozitívna vlastnosť, keďže reguluje vlhkosť (znižovaním odtoku vody) a teplotu. Vlhkosť napokon absorbuje pôda vďaka svojej odvodňovacej schopnosti a homogénnosti profilu, ktorý obmedzuje odtok vody.

Priemerná ročná teplota pôdy v hĺbke 50 cm je vyššia ako 15 °C, ale neprekročí 22 °C (teplota stredne vlhkej pôdy sa pohybuje od 8 °C od 15 °C) a rozdiel medzi priemernou teplotou v lete a v zime prekračuje 5 °C. Xerický režim vlhkosti znamená, že pôda je suchá minimálne polovicu dní, keď je teplota pôdy vyššia ako 5 °C (je suchá viac ako 45 po sebe nasledujúcich dní počas 4 mesiacov po letnom slnovrate a vlhká viac ako 45 po sebe nasledujúcich dní počas 4 mesiacov po zimnom slnovrate).

Pôdy majú dobrú odvodňovaciu schopnosť. Nadbytočná voda sa celkom účinne odvádza z krajiny prirodzenou cestou, a to prevažne prostredníctvom rieky Sequillo, do ktorej sa dostáva voda z potokov Veterinario a Ermita.

Toto sú v krátkosti závery prieskumu fyzického prostredia:

To, že sa na rôznych mapách pretínajú skúmané environmentálne faktory (klíma, druh hornín, geologický útvar, sklon, orientácia a vlastnosti pôdy), jasne poukazuje na špecifickosť zemepisného prostredia a vhodnosť na výrobu vín požadovanej kvality s náležitým vedením viniča.

Pozemky, ktoré tvoria vymedzenú oblasť, vytvárajú harmonický celok a konkrétne údaje získané pri podrobných prieskumoch vykonaných na niektorých z nich sú v plnom rozsahu platné aj v prípade okolitých pozemkov, keďže majú rovnaké klimatické, geologické, geomorfologické a pôdne vlastnosti.

Vymedzená oblasť sa vyznačuje osobitnými spoločnými vlastnosťami, ktoré ju odlišujú od ostatných oblastí, ktoré boli v regióne ustanovené ako oblasti výroby výrobkov s označením pôvodu.

8.5. Vlastnosti zemepisnej oblasti. Ľudské faktory

Najdôležitejším ľudským faktorom, vďaka ktorému je Urueña odlišná, je jedinečný spôsob prispôsobenia sa odrôd, najmä v dôsledku použitých systémov vedenia viniča. Rovnako ako Tempranillo aj odrody Merlot, Syrah a Cabernet Sauvignon sa výborne prispôsobili pozemku.

Skutočnosť, že sa vybrané kry tak dobre prispôsobili, pomáha zmierňovať problémy spôsobené miernym rizikom mrazu, ktorý komplikuje situáciu najmä v období od októbra do konca apríla (v extrémnych rokoch trvá od konca septembra do konca mája).

Rez viniča sa vykonáva na konci zimy aj preto, aby sa minimalizovalo riziko mrazu, a zelené práce sa začínajú na konci mája, keď je riziko mrazu minimálne. Pôda sa obrába pravidelne, aby sa zabránilo množeniu buriny.

Predfermentačná macerácia pri nízkych teplotách prispieva k stabilnej ovocnej a odrodovej aróme. Zmes sa počas fermentácie pravidelne mieša, čo umožňuje vynikajúcu extrakciu farbív a polyfenolov.

8.6. Charakteristické vlastnosti výrobku

Vína s CHOP „URUEÑA“ sú jedinečné svojím originálnym vyjadrením odrôd a tým, že vykazujú veľmi pozitívny vývoj v priebehu času, posilňujúci aspekty špecifické pre jednotlivé odrody a komplexnosť. Majú výraznú chuť so zvyškovou sladkosťou, bohatú štruktúru a veľmi stabilné farby. Vynikajú svojou vyváženosťou, eleganciou a minerálnym charakterom, ktorý im dodáva osobitý, jedinečný ráz.

Ružové vína s CHOP „Urueña“ majú malinovoružové tóny a modrasté tóny odrody Syrah, ktorá zaberá najväčšiu časť oblasti vysadenej viničom. Vo vôni prevláda aróma čerstvého ovocia s kvetinovými a karamelovými tónmi. Prítomnosť červeného ovocia je typickejšia pre ružové vína z odrody Tempranillo.

Červené vína majú veľmi intenzívnu farbu. Vďaka kombinovaniu použitých odrôd viniča sa vyznačujú značnou aromatickou komplexnosťou a je pre ne obzvlášť typická guľatosť a absencia ostrých hrán.

8.7. Vzťah medzi prírodnými a ľudskými faktormi a vlastnosti výrobku

Oblasť vymedzená pre CHOP „Urueña“ je súvislým kusom pozemku. Ako už bolo vysvetlené v predchádzajúcich oddieloch, vďaka homogénnosti pôdy a mikroklimatickým vlastnostiam je zreteľne odlišná od ostatných oblastí vo svojom okolí. Je známa pre pestovanie viniča a výsledné vína sa vyznačujú osobitými, jedinečnými vlastnosťami a kvalitami najmä vďaka ľudskému zásahu do príslušného prostredia. Vzájomné pôsobenie rôznych environmentálnych faktorov, ktoré sa skúmali (klíma, litológia a pôdy), je dôkazom toho, že fyzické prostredie oblasti Urueña je veľmi špecifické. Spolu s výberom odrôd a rozhodnutiami týkajúcimi sa obhospodarovania pozemku vedie k tomu, že vyrobené vína sú osobité a vysokokvalitné. To je podložené týmito aspektmi:

Jedinečnosť pozemkov, ktoré tvoria oblasť CHOP „URUEÑA“ jej dodáva efekt terroir. Z viniča pestovaného na pôde so strednou až nízkou úrodnosťou, so stredným až nízkym obsahom organickej hmoty, s nízkym obsahom dusíka a dobrou odvodňovacou schopnosťou sa získava víno, ktoré je bohaté na extrakty a antokyaníny. Malý obsah stopových prvkov sa považuje za faktor ovplyvňujúci kvalitu.

Rozmanitý charakter pôdy na pozemku, ako sa vysvetľuje v časti a), je vo svojej podstate rozlišujúcou vlastnosťou, keďže umožňuje určiť a vymedziť, ako by sa malo s každou jednotkou zaobchádzať, a tým vyťažiť maximum z miesta a získať veľmi komplexné vína.

Poľnohospodárske podmienky a klíma umožňujú po začiatku zrenia dlhý cyklus vyzrievania s výraznými rozdielmi medzi dennými a nočnými teplotami, čo vedie k stabilným a komplexným arómam v dôsledku tejto prirodzenej kontroly kyslosti hrozna. Parametre kyslosti, objemu alkoholu a štruktúry sú dokonale vyvážené.

Dobrá prirodzená kyslosť hrozna vedie k oveľa lepšiemu rozlíšeniu farby a stabilite, a napomáha tomu, že výsledné vína sú po naplnení do fliaš vhodnejšie na dlhodobé skladovanie. Výrazná farba je výsledkom značných výkyvov teplôt v lete.

Odrody viniča pestované v oblasti CHOP „URUEÑA“ tam nachádzajú svoje skutočné vyjadrenie: odroda Syrah je mimoriadne výrazná a mastná so zvyškovou sladkosťou, vína z odrody Cabernet Sauvignon sú výrazné a dobre štruktúrované, odroda Merlot je veľmi aromatická s jemnou chuťou a v neposlednom rade je to Tempranillo, hlavná odroda pestovaná v tejto oblasti, ktorá sa vyznačuje výraznými ovocnými tónmi a veľmi dobre zrie v sudoch.

Predfermentačná macerácia pri nízkych teplotách prispieva k stabilnej ovocnej a odrodovej aróme. Zmes sa počas fermentácie pravidelne mieša, čo umožňuje vynikajúcu extrakciu farbív a polyfenolov.

8.8. Z už uvedených bodov vyplýva, že vymedzená zemepisná oblasť CHOP „Urueña“, patriaca do vymedzenej oblasti CHZO „Castilla y León“, sa vyznačuje vlastnosťami, ktoré sa podstatne líšia od vlastností druhej uvedenej oblasti. Okrem toho je obklopená niekoľkými význačnými CHOP v regióne Kastília a León: CHOP „Cigales“ na severe, CHOP „Ribera del Duero“ na severovýchode, CHOP „Rueda“ a CHOP „Toro“ na juhu a CHOP „Arribes“ na juhozápade. Oblasť CHOP „Toro“ je spomedzi nich najbližšie a je tejto oblasti najpodobnejšia. Hoci majú vína s CHOP „Urueña“ vlastnosti ako vína s CHZO „Castilla y León“, majú aj svoje vlastné osobité črty, ktoré sa nenachádzajú pri ostatných vínach chránených zemepisným označením ani vínach s CHOP „Toro“. Tieto konkrétne vlastnosti možno nájsť iba vo vymedzenej oblasti („pago“ alebo vinohrad), a nie v okolí, kde nie sú vinice, pretože podmienky sú odlišné.

Navyše sa mapa odrôd viniča pre CHOP „Urueña“ značne líši od hlavných kombinácií odrôd pestovaných v najbližších susedných viniciach. Biela odroda Verdejo prevažuje v CHOP „Rueda“ (zaberá viac ako 98 % plochy vysadenej viničom), kým Tempranillo (vrátane svojich rôznych synoným) je v podstate jedinou odrodou pestovanou vo viniciach „Ribera del Duero“, „Toro“ a „Cigales“ a mapa odrôd pre CHOP „Arribes“ je úplne odlišná, tvoria ju pôvodné odrody. Syrah, Cabernet Sauvignon a Merlot predstavujú 75 % celkovej plochy vysadenej viničom vo vinohrade „Urueña“ a dodávajú vínu veľmi osobitý organoleptický profil.

Tu nájdete porovnanie medzi CHOP „Urueña“ a CHZO „Castilla y León“ a CHOP „Toro“:

Modré odrody

Označenie pôvodu TORO: Tinta de Toro a Garnacha,

CHZO „CASTILLA Y LEÓN“: odrody povolené v autonómnom spoločenstve Kastílie a Leónu,

CHOP „URUEÑA“: Syrah, Merlot, Cabernet Sauvignon, Tinta del País (Tinta de Toro).

Maximálny výnos (Kg/ha)

Označenie pôvodu TORO: 6 000-9 000

CHZO „CASTILLA Y LEÓN“: 16 000

CHOP „URUEÑA“: 8 000

Výlisnosť

Označenie pôvodu TORO: 70 %

CHZO „CASTILLA Y LEÓN“: 75 %

CHOP „URUEÑA“: 70 %

Minimálny obsah alkoholu (obj. %)

Označenie pôvodu TORO: 12,5

CHZO „CASTILLA Y LEÓN“: 11

CHOP „URUEÑA“: 13

Priemerný obsah alkoholu (obj. %)

Označenie pôvodu TORO: 15

CHZO „CASTILLA Y LEÓN“: 13

CHOP „URUEÑA“: 14

Celková priemerná kyslosť vyjadrená ako kyselina vínna (g/l)

Označenie pôvodu TORO: 4

CHZO „CASTILLA Y LEÓN“: 4,5

CHOP „URUEÑA“: 5

Organoleptické vlastnosti

Označenie pôvodu TORO: lahodné a dobre štruktúrované

CHZO „CASTILLA Y LEÓN“: svieže a ovocné

CHOP „URUEÑA“: elegantné a dobre vyvážené so zvyškovou sladkosťou

Túto žiadosť predkladá jeden výrobca (jeden vinársky podnik), pretože vo vymedzenej oblasti CHOP „Urueña“ v súčasnosti pôsobí ako jediný. Momentálne neexistujú žiadni ďalší vinohradníci ani vinári, ktorí by sa mohli pripojiť k žiadosti o zápis do registra, a z tohto dôvodu zatiaľ nie je možné vytvoriť skupinu výrobcov. Na pozemkoch, ktoré žiadateľ nevlastní (upozorňujeme, že tieto pozemky zaberajú plochu 45,96 hektára a patria rôznym majiteľom), by sa však mohli usadiť noví vinohradníci alebo by tu mohli vzniknúť nové vinárske podniky, ktorí by mohli dodržiavať požiadavky stanovené pre vinárske produkty s CHOP „Urueña“.

9. Ďalšie základné podmienky (balenie, označovanie, iné požiadavky)

Právny rámec:

Vnútroštátne právne predpisy

Druh ďalšej podmienky:

Ďalšie ustanovenia týkajúce sa označovania

Opis podmienky:

Namiesto slov „DENOMINACIÓN DE ORIGEN PROTEGIDA“ [„chránené označenie pôvodu“] sa na etiketách vín môže používať tradičný pojem „VINO DE PAGO“.

Na etiketách vín s CHOP „Urueña“ sa musí uvádzať ročník, a to aj vtedy, keď víno neprešlo vyzrievaním.

Za predpokladu, že vína CHOP „Urueña“ spĺňajú podmienky stanovené v platných právnych predpisoch, môžu byť označené výrazom „ENVEJECIDO EN ROBLE“ [„vyzreté v dubovom sude“] alebo „ROBLE“ [„dubový sud“].

Odkaz na špecifikáciu výrobku

www.itacyl.es/documents/20143/342640/PCC+DOP+URUE%C3 %91A_rev+1_CCa.docx/d4d57633-aeac-c256-60bd-75ea5ba7a4f0

(1) Ú. v. ES L 9, 11.1.2019, s. 2.